El Decret 66/2010, de 25 de maig, i el Decret 170/2010, de 16 de novembre, pels quals es regulen, respectivament, l'establiment dels convenis i contractes de gestió de serveis assistencials en l'àmbit del Servei Català de la Salut, i el seu sistema de pagament, han introduït, com a novetat, la possibilitat que l'encàrrec de gestió de serveis tingui com objecte un conjunt de diferents tipus de serveis assistencials, que defineixin un sistema de serveis integrats de salut, entenent com a tal aquell sistema en el qual l'atenció sanitària de la població determinada en un territori es presta des dels diferents graons assistencials de manera coordinada per tal d'afavorir el continuum assistencial.
Aquest sistema de compra de serveis sanitaris, que ja havia estat objecte d'una prova pilot regulada per l'Ordre SSS/172/2002, de 17 de maig, que va estar substituïda per l'Ordre SSS/38/2004, de 20 de febrer, per la qual es va establir una prova pilot per a la implantació d'un sistema de compra de serveis de base poblacional, comporta un sistema de pagament diferenciat, les línies bàsiques del qual s'estableixen en el Decret 170/2010, de 16 de novembre, de regulació del sistema de pagament dels convenis i contractes de gestió de serveis assistencials en l'àmbit del Servei Català de la Salut.
El precitat Decret 170/2010, de 16 de novembre, estableix que per Ordre de la persona titular del departament competent en matèria de salut es desenvoluparà el sistema de determinació de la càpita bàsica de Catalunya, i dels factors correctors.
Per tot això, d'acord amb les competències que tinc conferides,
L'objecte d'aquesta Ordre és desenvolupar el model d'assignació en base poblacional establert pel Decret 170/2010, de 16 de novembre, de regulació del sistema de pagament dels convenis i contractes de gestió de serveis assistencials en l'àmbit del Servei Català de la Salut.
La contraprestació econòmica de la compra de serveis, d'acord amb el model d'assignació en base poblacional, és la suma de:
a) La quantitat corresponent a l'assignació capitativa, en funció de la població de cada territori, resultant de multiplicar la càpita bàsica de Catalunya per la població adscrita a cada territori, segons el Registre central de persones assegurades (RCA), i pel factor corrector determinat en funció d'indicadors, entre d'altres, socioeconòmics, demogràfics, de dispersió geogràfica i de cobertura corresponents a cada àmbit geogràfic.
b) Una quantitat en contraprestació dels procediments d'alta complexitat que realitzin determinats hospitals els quals, per la seva especificitat, no s'inclouen en la determinació de la càpita bàsica de Catalunya i, per tant, no estan inclosos en l'assignació en funció de la població de cada territori.
c) Una quantitat en contraprestació de l'execució de programes d'interès del departament competent en matèria de salut que no s'inclouen en la determinació de la càpita bàsica de Catalunya i, per tant, no estan inclosos en l'assignació en funció de la població de cada territori.
La càpita bàsica de Catalunya és el resultat de dividir la despesa corrent sanitària neta de Catalunya entre el nombre de persones incloses en el Registre central de persones assegurades (RCA).
A aquest efecte, s'entén per despesa corrent sanitària neta de Catalunya la despesa corrent sanitària total un cop deduïdes les despeses estructurals, de docència, de reequilibri territorial i les que inclouen activitats assistencials d'alta complexitat i programes d'especial interès.
4.1 Les activitats assistencials d'alta complexitat a què fa referència l'article 2 inclouen els procediments d'alta complexitat que es determinin mitjançant resolució de la persona titular del Departament de Salut.
Aquesta resolució ha d'establir el preu unitari corresponent a cada procediment d'alta complexitat.
4.2 Els programes d'especial interès a què fa referència l'article 2 es determinen anualment per resolució de la persona titular del Departament de Salut.
Els factors que han de modular la quantitat assignada en funció de la població han de tenir en compte indicadors socioeconòmics, demogràfics, de dispersió geogràfica i de cobertura.
En tot cas, l'edat, com a indicador demogràfic, i la dispersió de la població en el territori han de ser ponderats amb caràcter preferent a la resta d'indicadors.
Les entitats proveïdores que hagin subscrit un acord o conveni de coordinació de base poblacional, sotmès al model d'assignació en base poblacional regulat pel Decret 170/2010, de 16 de novembre, han de posar en comú la part variable de la contraprestació econòmica corresponent als seus respectius contractes o convenis subscrits amb el Servei Català de la Salut.
El conjunt d'entitats proveïdores ha de designar l'entitat proveïdora que, anualment, ha de comunicar al Servei Català de la Salut el percentatge de part variable de contraprestació econòmica que pertoca a cada entitat proveïdora, per tal que el Servei Català de la Salut, un cop realitzada l'avaluació dels serveis, pugui tramitar el pagament individual de l'import que correspongui a cada entitat.
El sistema de pagament de les entitats proveïdores que, d'acord l'Ordre SSS/38/2004, de 20 de febrer, per la qual es va establir una prova pilot per a la implantació d'un sistema de compra de serveis de base poblacional, haguessin subscrit un conveni de coordinació amb el Servei Català de la Salut i la resta d'entitats proveïdores del corresponent àmbit geogràfic, fins al 31 de desembre de 2011, amb caràcter transitori, continuarà ajustant-se als paràmetres establerts en l'article 5 de l'Ordre SSS/38/2004, de 20 de febrer.
Es faculta el director o la directora del Servei Català de la Salut per dictar les resolucions i prendre les mesures oportunes per a l'execució i el compliment del que estableix la present Ordre.
Barcelona, 1 de desembre de 2011